VELED IS TÖRTÉNHETETT VOLNA …                      ÉLJÜK AZ IGÉT!

 1. Gergő azt mondta, hogy Ő ugyan nem ment volna ki a pusztába Keresztelő János szidalmait hallgatni. Nem is szereti azokat az embereket, akik megmondják neki a hibáit, inkább elkerüli őket. Jól teszi?
A: Igen, érdemes elkerülni azokat, akik észreveszik hibáinkat, főleg, ha meg is mondják
B: Ha figyelmeztetnek hibáinkra, nem megsértődni, hanem elgondolkodni és esetleg változni kell
C: Nem elkerülni kell a kritikát, hanem harciasan elébe menni, és rá kell mutatni a kritizáló hibáira
2. Az adventi koszorú gyertyái a figyelmesség  jótetteire,  a bűnbánat nyomán felszabadult, örömteli, tevékeny várakozásra hívnak. Könnyebb elkerülni a bűnt, ha azt keressük, hol tehetünk jót! Igaz ez?
A: Nem igaz, és Keresztelő János is a jó gyümölcsöt termő fára helyezi a hangsúlyt, azaz a bűntelenségre
B: Igaz, mert  ha beengedjük Jézust életünkbe, Ő  Szentlélekkel és tűzzel keresztel meg, és jótettekben buzgólkodó népévé tesz
C: Nem igaz, hiszen az advent, a jótettek és  a bűntelenség között nincs összefüggés

3. Ma is vannak keverék-hitű hívők, akik keresik Istent, a boldogságot - a maguk módján. Aki Jézussal találkozott ...    /a mondat helyes folytatásához írj i betűt! – több jó is lehet!/
- az felismeri rendezetlen kapcsolatait, és igyekszik rendbe tenni
- az megszünteti korábbi kapcsolatait
- az nem áll szóba bűnösökkel
- az a megváltozott szép életével tanúskodik Jézus erejéről, öröméről 

4. Miből érezheti egy fiú, hogy papi hivatása van?
A: az édesanyja és a papja is annak szánta, és ezt mondja is neki
B: szeret minisztrálni, kedvet érez a papi életre, szolgálatra
C: nem elég bátor, nem elég sikeres a lányoknál

5. Hittanórán fogalmazást írnak „Íme, eljövök Uram, hogy teljesítsem azt, amit kívánsz!” címmel. Azt keresik, mi az Isten akarata, mit kell tennünk, hogy boldogok legyünk. Óra végén három önként jelentkező felolvasta gondolatait. Egy fiú arról írt, hogy pap lesz. Egy másik fiú orvosként, nagy családban élve képzeli a boldogságot. Egy lány Isten akaratát abban látja, hogy a tudás, tanítás által jobb legyen a világ, ő tanárként lenne boldog. Kinek van igaza?

A:Isten személyre szólóan hív minket, mindenkit más feladatra, igaza lehet mindhármójuknak    
B: Csak a papok mondhatják ezt a zsoltárt, az első fiúnak van igaza

C: Ezen csak annak kell gondolkodnia, aki azt akarja, hogy szentté avassák 

6. Piroska bármikor szívesen hall - beszél Jézusról, és egyszerűen örömet jelent számára, hogy szereti. „Ez nem elég, csak akkor ér valamit a Jézussal való kapcsolata, ha jobb is tud lenni ettől” – hallotta egyszer a nagyoktól. Úgy érezte, ez igazságtalan. Jól érezte-e?
A: Nem jól érezte, mert  akik már jók, csak azok tartozhatnak Jézushoz
B: Jól érezte, mert aki szereti Jézust, azt Jézus átformálja, még ha nem is sikerül jónak lenni rögtön 
C: Nem igazságtalan kimondani azt, hogy a jóságunkhoz segítség Jézus, nélküle sokkal nehezebb lenne

7. Péter igyekezett mindent jól csinálni a szentmisén, a többiekkel együtt, de azt nem tudta kifigyelni, mit tesznek, mikor a pap bácsit hallgatni  felállnak, és a homlokukon, szájukon, szívük fölött kaparásznak. Mit csinálnak és miért?
A: kimozogják magukat, mielőtt mozdulatlanul állva meghallgatják az evangéliumot
B: „eszemmel megértem, számmal hirdetem, szívembe zárom Jézus tanítását” – gondolatot kísérik a keresztet rajzoló mozdulatok
C: megkeresztelik magukat, hogy méltón hallgathassák Jézus tanítását



8. Ági boldogan lelkendezett, hogy olyan érdekes volt a szentmise, mert az Atya pont arról olvasott meg prédikált,  amiről a hittanon tanultak. A  Kántor Néni pedig eltalálta az éneket, amit gyakoroltak. Édesanya mosolyogva mondta, hogy a Képes Bibliában is kikeresheti a történetet, és Apu majd felolvassa.
A: Ennyi ismétlés már igazán túlzás, ez nagyon unalmas lehet
B: Az lehetetlen, hogy minden ennyire összejöjjön
C: Tényleg öröm ráismerni, újra hallani Isten szavát, és öröm, mikor ez továbbgyűrűzik életünkben
9. Antal késve érkezett a szentmisére, csak úgy muszájból, és kissé unottan megállt hátul. És akkor elhangzottak a szavak: „Add el, amid van, árát oszd szét a szegényeknek és jöjj, kövess engem”. Tudta, hogy neki szól a hívás. És ment, pedig gazdag volt. És ő lett Szent Antal. Nemcsak a hívás volt benne a szavakban, hanem az erő is a megvalósításhoz.
A:  ezt akkor régen nem volt nehéz megtenni, de ma felelőtlenség lenne megválni javainktól
B:  nem kell mindent szó szerint venni, és legfeljebb nem leszünk glóriás szentek
C:  aki engedi, hogy Isten irányítsa, az nem az áldozatot, hanem a boldogságot veszi észre életében

10. Egyszerűen Istennel találkozni, Vele lenni - ez a boldogság. 
Jézus a boldogságmondásokkal azt érzékelteti, hogy mást tart fontosnak, mint általában az emberek. A csak Istentől való függés, az Ő akaratának teljesítése – nemcsak a halálunk után, hanem már evilági életünkben is örömet jelent - boldogság. Még akkor is, ha ez szegénységnek, sírásnak, szenvedésnek látszik. Ági hitetlenkedve jegyzi meg: - Ezt azért nehéz elképzelni!             
 Mi a véleményed?
A: Ezt nem elképzelni kell, hanem kipróbálni!   B: A szenvedés, sírás nem lehet boldogság, inkább büntetés, de mindenképpen rossz      C: Mindenben Jézusnak se kell, hogy igaza legyen!

11. Egyik politikusunk a felbomló szerződésükre azt mondta: „ez nem Szentírás!” Mit jelent ez?
A: Nem Szentírás, azaz nem kötelező a léte, a megtartása
B: Ez csak egy jelentés-nélküli mondás       C: tagadja Isten tekintélyét, létét 

12. A köznyelvben is használunk néhány Szentírásból vett „képet”. Tudod-e, mit jelent? Írd le!
- vízenjárás: …...............................................................................................................................................
….....................................................................................................................................................................
- eladta egy tál lencséért …............................................................................................................................
…....................................................................................................................................................................
- farizeuskodik …..........................................................................................................................................
….....................................................................................................................................................................
- damaszkuszi fordulat …............................................................................................................................
….....................................................................................................................................................................
- mosom kezemet ….......................................................................................................................................
….....................................................................................................................................................................

13. A misszióban a kis Antonió szívesen tanult meg olvasni, mert érdekelte a Szentírás, és társai is örömmel hallgatták felolvasott történeteit. Éppen ezért nagyon elszomorodtak, mikor megtudták, hogy hamarosan meg fog vakulni. Ki fog nekik felolvasni? Hogyan fog eljutni hozzájuk Isten üzenete? Antonió vigasztalta őket: majd megtanulom kívülről, és elmondom, amelyiket kéritek. Ettől kezdve szorgalmasan tanulta a kedvenc történeteket, mondatokat,  társai kívánsága szerint. Egyre kevesebbet látott és egyre többet tudott kívülről. Egész szíve-lelke tele volt hálával Isten szeretete miatt. 
Melyik igaz  a következő - a történettel kapcsolatos - állítások közül?
- unalmas lehet annyiszor elolvasni-elmondani egy-egy történetet
- Isten még a bajból is jót tud kihozni számunkra, ha engedjük
- biztos nem lesz magányos, mikor megvakul, mert mások szolgálatára készült még betegen is
- megható történet, de ilyen a valóságban nem lehet 
- nekem is örömet jelent, hogy tudok egy-egy részt a Szentírásból, elhiszem, hogy ez  megtörténhetett


14. Annus néni a kórházban volt, sokat szenvedett. Fájdalmában panaszos imába kezdett:Vedd el tőlem a szenvedést Uram, nem bírom már … Jézussal folytassuk, mondtam, és lassan elkezdtem: Vedd el tőlem a szenvedés kelyhét, de ... – a szavakba kapaszkodva folytatta: ne úgy legyen, ahogy én akarom, hanem úgy, amint te.... Megnyugodott. Megszorította a kezem.
A: A kimondott, ismerős szavakban egyesíteni tudta saját szenvedését Jézuséval és ez erőt adott neki
B: A testi szenvedésben a szép szavak nem segítenek
C: Nem a szavak segítettek, hanem csak az, hogy megfoghatta valakinek a kezét
15. Valaki azt mondta, hogy a Szentírás a találkozások könyve. Mert Isten hív és rám talál, mert az Isten-szerető emberek találkozását is mintául adja, meg biztatásként ott vannak a  meghívások és a rá adott szép válaszok – csak magunkra kell ismerni …. Igaza van? /Igaz-hamis állítások!/
- valóban sok szép találkozás mutat mintát a Szentírásban a szép életre
- a találkozások mind egy-egy meghívás -  minden kor emberének
- a Szentírásról érdekes ez gondolat, de ennél sokkal többet tartalmaz
- a megállapításban benne van, hogy minta-útmutató, és ez jó, ez igaz, de ennél több
- ez a Valaki biztos szereti olvasni, mert a megfogalmazásában benne van, hogy megérezte Isten szólítását
16. Értékes könyv a Szentírás, mert szép elképzelés az Istenről, és a benne bemutatott közelítés egy járható út Isten felé – magyarázta lelkesen Laci, aki nemrég került egy vallási csoporthoz, és büszke volt arra, hogy nagy toleranciával mindenkit és mindent el tud fogadni. - „Minden próbálkozás jó, használható, és ki-ki eldöntheti, melyik utat választja.” Gyuri csodálkozva nézett rá: -  „Azt mondtad, keresztény csoportba jársz! Ti nem Jézust  követitek?” Dehogynem, éppen azért fogadjuk el mindenki útját!” Mi a véleményed? 
A: Jézus nem azt mondta, hogy én vagyok egy út, hanem: hogy én vagyok az út!” 
B: Az nem baj, hogy valaki a maga módján vallásos, lehet, hogy minden nem tetszik neki, de fő, hogy őszinte
C: Aki a Szentírásra hivatkozik, egyáltalán értékeli, az mind jó vallási közösség 
17. Évi minden hónapban megveszi az Adorémusz könyvecskét, mert benne vannak a szentmise szentírási szakaszai. Így mindig el tudja olvasni már otthon előre az aznapi részt, és mer vállalkozni a szentmisén a felolvasásra.  
A: Nem kell ebből ekkora ügyet csinálni, aki tud olvasni, annak kapásból is megy
B: Isten üzenetét felolvasni a közösség színe előtt - megtiszteltetés, és erre valóban készülni kell
C: Okosabb dologra is költhetné a zsebpénzét, mikor van teljes Szentírás a házban
18. Mindig örömmel tölt el, amikor kedvenc szentírási szakaszaimat hallom a szentmisében – mondta Juli egyik beszélgetés során. - De hát nem unalmas, ha már tudod, és hallottad már többször is? - kérdezi Jóska, aki nemrég kezdett el a felnőtt hittanra járni, és érdeklődve ismerkedik mindennel.- Olyan ez, mint mikor egy kedves ismerőssel találkozom. Örülök, hogy ismerem, hogy van, hogy találkoztunk – és nem várom, hogy mindig mondjon valami újat. De elárulom, hogy mindig van valami, amire addig nem figyeltem fel...
A: A Szentírás szavainak valóban van valami különleges ereje, aki olvassa, hallgatja érzi ezt
B: Azért az túlzás, hogy olyan a Szentírás hallgatása-olvasása, mintha élő emberrel találkoznánk
C: Az beteges, hogy valaki úgy beleéli magát egy helyzetbe, mintha jelen lett volna ott, akkor
19. Mi alapján lettek a kedvenceid? - kérdezősködik tovább Jóska, mert kiderült, hogy Juli hozzászólásaiban  többször elhangzik, hogy „egyik kedvencem”, és már mondja is, szinte szó szerint. - Hát talán éppen azok a kedvenceim, amiket jól ismerek. Többször is olvastam, hallottam, vagy valamilyen módon foglalkoztam vele. 
A: Amiket jól ismerünk, mert sokat foglalkozunk vele, azok megszokottá, unalmassá válnak
B: Valóban: megszeretni azt lehet, akit  ismerünk, és nem lesz unalmas, ha megérezzük, hogy ő is szeret 
C: A mai, gépesített világban már nincs olyan jelentősége a szónak, hogy ennyit foglalkozzunk vele
20. Mikor fogok én ennyit tudni a Szentírásról! – sóhajtott fel Gábor, mikor Édesanyja megint egy szentírási történettel válaszolt. Szerette a hittant, szívesen tanulta is, és tetszett neki, hogy Édesanyja mindig tud valami „jézusit” mondani. - Ne tudni akarj sokat a Szentírásról, hanem sokat forgasd, olvasd, és akkor majd fogsz tudni annyit róla, amennyire szükséged lesz – mondta mosolyogva Édesanya, és csendesen örült fia vágyakozásának.  Miért örülhetett az Édesanya?
A: Mert  észrevette, hogy megint sikerült olyat mondania, amiért felnéz rá a fia
B: Mert észrevette, hogy fia számára fontos a jézusi szó, megérintette szívét a Szentíráson keresztül Isten 
C: Mert észrevette, hogy így könnyebben rá tudja venni a tanulásra és a jóra-törekvésre is fiát 





